钦定古今图书集成/明伦汇编/官常典/第192卷 > 陆纳
## 钦定古今图书集成/明伦汇编/官常典/第192卷 > 陆纳

按《晋书陆晔传》：“晔弟玩，玩子纳。纳字祖言，少有清操，
贞厉绝俗。初辟镇军大将军武陵王掾，州举秀才。太
原王述雅敬重之，引为建威长史，累迁黄门侍郎、本
州别驾、尚书吏部郎，出为吴兴太守。将之郡，先至姑
孰，辞桓温，因问温曰：‘公致醉可饮几酒？食肉多少’？温
曰：‘年大来，饮三升便醉，白肉不过十脔，卿复云何’？纳”
曰：“素不能饮，止可二升，肉亦不足言。”后伺温闲，谓之
曰：“外有微礼，方守远郡，欲与公一醉，以展下情。”温欣然纳之。时王坦之、刁彝在坐，及受礼，唯酒一斗，鹿肉
一柈。坐客愕然。纳徐曰：“明公近云饮酒三升，纳止可
二升，今有一斗，以备杯杓馀沥。”温及宾客并叹其率
素。更敕中厨设精馔酣饮，极欢而罢。纳至郡，不受俸
禄。顷之，征拜左民尚书，领州大中正。将应召，外白宜
装几船，纳曰：“私奴装粮食来，无所复须也。”临发，止有
被襆而已。其馀并封以还官。迁太常，徙吏部尚书，加
奉车都尉。卫将军谢安尝欲诣纳，而纳殊无供办，其
兄子俶不敢问之，乃密为之具。安既至，纳所设惟茶
果而已，俶遂陈盛馔，珍羞毕具。客罢，纳大怒曰：“汝不
能光益父叔，乃复秽我素业邪！”于是杖之四十，其举
措多此类。后以爱子长生有疾，求解官营视。兄子禽
又犯法应刑，乞免官谢罪。诏特许轻降。顷长生小佳，
喻还摄职。寻迁尚书仆射，转左仆射，加散骑常侍。俄
拜尚书令，常侍如故。恪勤贞固，始终不渝。时会稽王
道子以少年专政，委任群小，纳望阙而叹曰：“好家居，
纤儿欲撞坏之邪！”朝士咸服其忠亮。寻除左光禄大
夫、开府仪同三司，未拜而卒，即以为赠。长生先卒，无
子，以弟子道隆嗣。